Komission tiedonanto - Luonnos komission asetukseksi Euroopan yhteisön perustamissopimuksen 87 ja 88 artiklan soveltamisesta koulutustukeen



Virallinen lehti nro C 089 , 28/03/2000 s. 0008 - 0014



Luonnos komission asetukseksi Euroopan yhteisön perustamissopimuksen 87 ja 88 artiklan soveltamisesta koulutustukeen (2000/C 89/07) Kehotus esittää huomautuksia luonnoksesta komission asetukseksi, joka koskee EY:n perustamissopimuksen 87 ja 88 artiklan soveltamista koulutustukeen. Asianomaiset voivat esittää huomautuksensa kuukauden kuluessa tämän asetusluonnoksen julkaisemisesta. Huomautukset on lähetettävä osoitteeseen: Euroopan komissio Kilpailun pääosasto Linja G Rue de la Loi/Wetstraat 200 B - 1049 Bruxelles/Brussel F. (32-2) 296 98 13. Luonnos komission asetukseksi annettu Euroopan yhteisön perustamissopimuksen 87 ja 88 artiklan soveltamisesta koulutustukeen EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon Euroopan yhteisön perustamissopimuksen 92 ja 93 artiklan soveltamisesta tiettyihin valtion monialaisen tuen muotoihin 7 päivänä toukokuuta 1998 annetun neuvoston asetuksen (EY) N:o 994/98(1) ja erityisesti sen 1 artiklan 1 kohdan a alakohdan iv alakohdan, on julkaissut luonnoksen täksi asetukseksi(2), on kuullut neuvoa-antavaa valtiontukikomiteaa, sekä katsoo seuraavaa: (1) Asetuksella (EY) N:o 994/98 komissio valtuutetaan säätämään perustamissopimuksen 87 artiklan mukaisesti, että tiettyjen edellytysten vallitessa koulutustuki soveltuu yhteismarkkinoille ja vapautetaan perustamissopimuksen 88 artiklan 3 kohdassa määrätystä ilmoitusvelvollisuudesta. (2) Komissio on soveltanut perustamissopimuksen 87 ja 88 artiklaa koulutustukeen lukuisissa päätöksissä ja on myös ilmaissut politiikkansa, viimeksi koulutukseen myönnettävää tukea koskevissa yhteisön puitteissa(3). Laajan kokemuksen perusteella, joka komissiolla on mainittujen artiklojen soveltamisesta koulutustukeen, on asianmukaista, että komissio käyttäisi asetuksessa (EY) N:o 994/98 annettuja toimivaltuuksia tehokkaan valvonnan varmistamiseksi ja yksinkertaistaakseen hallintoa heikentämättä komission suorittamaa seurantaa. (3) Kaikkia aloja koskevan avoimen ja johdonmukaisen politiikan toteuttamiseksi on asianmukaista, että tämän asetuksen soveltamisala on mahdollisimman laaja ja sisältää myös maatalousalan. (4) Tällä asetuksella olisi myönnettävä poikkeus jokaiselle yksittäiselle tuelle, joka täyttää tässä asetuksessa vahvistetut asiaa koskevat vaatimukset, ja jokaiselle tukiohjelmalle, jos kaikki tällaisen ohjelman osana myönnettävät tuet täyttävät tässä asetuksessa vahvistetut asiaa koskevat vaatimukset. Tehokkaan valvonnan varmistamiseksi ja hallinnon yksinkertaistamiseksi heikentämättä kuitenkaan komission harjoittamaa seurantaa, tukiohjelmiin ja tukiohjelmien ulkopuolisiin yksittäisiin tukiin olisi liityttävä nimenomainen viittaus tähän asetukseen. (5) Kilpailun vääristymistä mahdollisesti aiheuttavien erojen poistamiseksi, pieniä ja keskisuuria yrityksiä koskevien yhteisön ja kansallisten aloitteiden yhteensovittamisen helpottamiseksi ja hallinnollisen selkeyden ja oikeusvarmuuden vuoksi tässä asetuksessa tarkoitetun pienten ja keskisuurten yritysten määritelmän olisi oltava sama kuin pienten ja keskisuurten yritysten määritelmästä 3 päivänä huhtikuuta 1996 annetun komission suosituksen 96/280/EY(4) liitten mukainen pienten ja keskisuurten yritysten määritelmä. (6) Sen määrittämiseksi, soveltuuko tuki tämän asetuksen nojalla yhteismarkkinoille, on tarpeen ottaa huomioon tuen intensiteetti ja näin ollen tuen määrä avustusekvivalentteina ilmaistuna. Useassa erässä maksettavan ja edullisena lainana myönnetyn tuen avustusekvivalentin laskeminen edellyttää tuen myöntämishetkellä sovellettavan markkinakoron käyttämistä. Valtiontukisääntöjen yhdenmukaisen, avoimen ja yksinkertaisen soveltamisen vuoksi tässä asetuksessa tarkoitettuna markkinakorkona olisi pidettävä viitekorkoa edellyttäen, että edullisen lainan ollessa kyseessä laina olisi annettava tavanomaisin vakuuksin eikä siihen liity poikkeuksellista riskiä. Viitekorkoina olisi käytettävä komission objektiivisten perusteiden pohjalta määräajoin vahvistamia ja Euroopan yhteisöjen virallisessa lehdessä ja Internetissä julkaistavia viitekorkoja. (7) Koulutuksen ulkoiset vaikutukset ovat yleensä koko yhteiskunnalle myönteisiä, sillä koulutus lisää käytettävissä olevaa ammattitaitoista työvoimaa, jota muut yritykset voivat käyttää, parantaa yhteisön kilpailukykyä ja sillä on merkittävä asema yhteisön työllisyysstrategiassa. Yhteisössä sijaitsevat yritykset eivät yleensä investoi riittävästi työntekijöidensä koulutukseen, mutta koulutustuella voitaisiin korjata tätä markkinoiden toimintaan liittyvää epäkohtaa, joten tietyin edellytyksin koulutustukea voidaan pitää yhteismarkkinoille soveltuvana ja se voidaan vapauttaa ennakkoilmoitusvelvollisuudesta. (8) Sen vamistamiseksi, että valtiontuki rajoittuu vähimmäismäärään, joka on tarpeen yhteisön tavoitteen saavuttamiseksi, johon ei voida päästä pelkästään markkinavoimien keinoin, poikkeuksen saaneen tuen hyväksyttävää intensiteettiä olisi sovitettava annetun koulutuksen lajin, yrityksen koon ja maantieteellisen sijainnin perusteella. (9) Yleiskoulutuksessa annetaan sellaista pätevyyttä, jota voidaan hyödyntää muualla, ja se parantaa koulutettujen työntekijöiden työllistettävyyttä olennaisesti. Tuella tähän tarkoitukseen on vähemmän kilpailua vääristäviä vaikutuksia, joten korkeaa tuen intensiteettiä voidaan pitää yhteismarkkinoille soveltuvana ja tuki voidaan vapauttaa ennakkoilmoitusvelvollisuudesta. Erityiskoulutuksesta, josta hyötyy ensisijaisesti yritys, liittyy suurempi vaara kilpailun vääristymisestä, joten tuen intensiteetin, jota voidaan pitää yhteismarkkinoille soveltuvana ja voidaan vapauttaa ennakkoilmoitusvelvollisuudesta, olisi oltava paljon alhaisempi. (10) Ottaen huomioon vaikeudet, jotka pienet ja keskisuuret yritykset kohtaavat työntekijöiden koulutukseen investoimisesta aiheutuvien suhteellisen korkeiden kustannusten vuoksi, tämän asetuksen mukaisen poikkeuksen piiriin kuuluvan tuen intensiteetin olisi oltava korkeampi pienille ja keskisuurille yrityksille. (11) Perustamissopimuksen 87 artiklan 3 kohdan a ja c alakohdan mukaisilla tukialueilla koulutuksen ulkoinen vaikutus on merkittävämpi kuin muualla, sillä kyseisillä alueilla koulutukseen investoidaan aivan liian vähän ja työttömyysaste on muita korkeampi. Sen vuoksi tuen intensiteettiä, josta tämä asetus myöntää poikkeuksen, olisi korotettava näille alueille. (12) Merenkulkualan koulutuksen piirteiden vuoksi on perusteltua soveltaa siihen erityisiä periaatteita. (13) On asianmukaista, että komissio arvioi edelleen määrältään suuret tuet yksittäin ennen kuin ne otetaan käyttöön. Sen vuoksi tuen määrät, jotka ylittävät vahvistettuna kiinteän määrän, joka olisi asetettava 1 miljoonaksi euroksi, poissuljetaan tässä asetuksessa säädetystä poikkeuksesta, ja niihin sovelletaan edelleen perustamissopimuksen 88 artiklan 3 kohdan vaatimuksia. (14) Tällä asetuksella ei olisi myönnettävä poikkeusta tuen kasautuessa muun valtiontuen, mukaan lukien kansallisten, alueellisten tai paikallisten viranomaisten myöntämä tuki, tai yhteisön avustusten kanssa siten, että kasautuminen ylittää tässä asetuksessa vahvistetut enimmäismäärät. (15) Avoimuuden ja tehokkaan seurannan varmistamiseksi asetuksen (EY) N:o 994/98 3 artiklan mukaisesti on asianmukaista laatia vakiokaava, jonka mukainen tiivistelmä jäsenvaltion on toimitettava komissiolle aina, kun tukiohjelma otetaan käyttöön tai tällaiseen ohjelmaan kuulumaton yksittäinen tuki myönnetään, tarkoituksena julkaista se Euroopan yhteisöjen virallisessa lehdessä. Samoista syistä on asianmukaista laatia säännöt tämän asetuksen nojalla poikkeuksen saanutta tukea koskevista tiedoista, jotka jäsenvaltioiden on tallennettava. On asianmukaista, että komissio asettaa erityiset vaatimukset, joita sovelletaan jäsenvaltioiden komissiolle antamaan vuosikertomukseen, mukaan lukien tietojen antaminen sähköisessä muodossa, koska tarvittava teknologia on laajalti saatavissa. (16) Ottaen huomioon komission kokemuksen ja erityisesti taajuuden, jolla valtiontukipolitiikkaa on yleensä tarpeen tarkistaa, on asianmukaista rajoittaa tämän asetuksen soveltamisaika viiteen vuoteen. Jos tämän asetuksen voimassaoloaika päättyy ilman että sitä pidennetään, ohjelmiin, joihin on jo myönnetty poikkeus tämän asetuksen nojalla, olisi poikkeusta jatkettava kuudella kuukaudella asetuksen (EY) N:o 994/98 4 artiklan mukaisesti, ON ANTANUT TÄMÄN ASETUKSEN: 1 artikla Soveltamisala Rajoittamatta EY:n perustamissopimuksen nojalla annettujen koulutustukea koskevien erityisten yhteisön asetusten tai direktiivien soveltamista tätä asetusta sovelletaan tukiin kaikilla aloilla mukaan lukien kuljetusalaan taikka perustamissopimuksen liitteessä I lueteltujen tuotteiden tuottamiseen, jalostamiseen tai kaupan pitämiseen liittyvän toiminnan. 2 artikla Määritelmät Tässä asetuksessa tarkoitetaan: a) "tuella" toimenpiteitä, jotka täyttävät kaikki perustamissopimuksen 87 artiklan 1 kohdassa asetetut tunnusmerkit; b) "pienillä ja keskisuurilla yrityksillä" yrityksiä, kuten ne määritellään liitteessä I; c) "suurilla yrityksillä" yrityksiä, jotka eivät ole liitteessä I olevan määritelmän mukaan pieniä ja keskisuuria yrityksiä; d) "erityiskoulutuksella" koulutusta, johon sisältyvää opetusta voidaan hyödyntää suoraan ja pääasiassa tuetun yrityksen työntekijän nykyisessä tai tulevassa työtehtävässä ja josta saatavaa pätevyyttä ei voida siirtää tai voidaan siirtää vain vähäisessä määrin muihin yrityksiin tai muille työelämän aloille; e) "yleiskoulutuksella" koulutusta, johon sisältyvää opetusta voidaan hyödyntää muullakin tavoin kuin ainoastaan tai pääasiassa tuetun yrityksen työntekijän nykyisessä tai tulevassa työtehtävässä ja josta saatava pätevyys on yleisesti ottaen siirrettävissä muihin yrityksiin tai muille työelämän aloille ja joka siten parantaa olennaisesti työntekijän työllistettävyyttä. Koulutusta pidetään yleiskoulutuksena, jos esimerkiksi. - useat eri riippumattomat yritykset järjestävät sitä yhdessä tai koulutukseen voivat osallistua eri yritysten työntekijät; - sen on hyväksynyt viranomainen tai julkinen laitos taikka muu laitos tai toimielin, jolle jäsenvaltio tai yhteisö on antanut tarvittavat valtuudet; f) "tuen intensiteetillä" tuen määrää ilmaistuna hankkeen tukikelpoisten kustannusten prosenttiosuutena. Mistään käytettävistä luvuista ei saa vähentää välittömiä veroja. Jos tukea annetaan muussa muodossa kuin avustuksena, tuen määrä on tuen avustusekvivalentti. Useassa erässä maksettava tuki diskontataan sen myöntämisajankohdan arvoon. Diskonttauksessa ja laskettaessa edullisen lainan sisältämän tuen määrää viitekorkona on käytettävä avustuksen myöntämisajankohtana voimassa ollutta korkoa. 3 artikla Alustavat edellytykset poikkeukselle 1. Ohjelman ulkopuolinen tuki, joka täyttää kaikki edellytykset, on yhteismarkkinoille soveltuva perustamissopimuksen 87 artiklan 3 kohdan mukaisesti ja se on vapautettu perustamissopimuksen 88 artiklan 3 kohdan mukaisesta ilmoittamisvelvollisuudesta tämän asetuksen nojalla edellyttäen, että ohjelmassa on nimenomainen viittaus tähän asetukseen ja ohjelmassa mainitaan tämän asetuksen täydellinen nimi ja tiedot Euroopan yhteisöjen virallisessa lehdessä julkaisemisesta. 2. Tukiohjelmat, jotka täyttävät kaikki edellytykset, on yhteismarkkinoille soveltuva perustamissopimuksen 87 artiklan 3 kohdan mukaisesti ja se on vapautettu perustamissopimuksen 88 artiklan 3 kohdan mukaisesta ilmoittamisvelvollisuudesta tämän asetuksen nojalla edellyttäen, että a) tuki, joka myönnetään sellaisen ohjelman mukaisesti täyttää kaikki tämän asetuksen edellytykset; b) ohjelmassa edellytetään että kaikki tuki, joka myönnetään sen mukaisesti täyttää kaikki tämän asetuksen edellytykset; c) ohjelmassa on nimenomainen viittaus tähän asetukseen ja ohjelmassa mainitaan tämän asetuksen täydellinen nimi ja tiedot Euroopan yhteisöjen virallisessa lehdessä julkaisemisesta. 4 artikla Poikkeus koulutustukeen 1. Tukiohjelmien ja koulutukseen tarkoitettujen yksittäisten tukien on täytettävä 2-6 kohdassa vahvistetut edellytykset. 2. Erityiskoulutukseen myönnettävän tuen intensiteetti ei saa ylittää 25 prosenttia suurten yritysten eikä 35 prosenttia pienten ja keskisuurten yritysten osalta. Tuen intensiteettiä korotetaan viidellä prosenttiyksiköllä, jos yritykset sijaitsevat alueella, jolle voidaan myöntää aluetukea 87 artiklan 3 kohdan c alakohdan mukaisesti, ja 10 prosenttiyksiköllä, jos yritykset sijaitsevat alueella, jolle voidaan myöntää aluetukea perustamissopimuksen 87 artiklan 3 kohdan a alakohdan mukaisesti. 3. Yleiskoulutukseen myönnettävän tuen intensiteetti ei saa ylittää 50 prosenttia suurten yritysten ja 70 prosenttia pienten ja keskisuurten yritysten osalta. Tuen intensiteettiä korotetaan viidellä prosenttiyksiköllä, jos yritykset sijaitsevat alueella, jolle voidaan myöntää aluetukea 87 artiklan 3 kohdan c alakohdan mukaisesti, ja 10 prosenttiyksiköllä, jos yritykset sijaitsevat alueella, jolle voidaan myöntää aluetukea perustamissopimuksen 87 artiklan 3 kohdan a alakohdan mukaisesti. 4. Jos tukihanke koostuu osittain sekä erityiskoulutuksen että yleiskoulutuksen osista, joita ei voida erottaa tuen intensiteetin laskemiseksi, ja tapauksissa, joissa ei ole pääteltävissä, onko kyseessä erityinen vaiko yleinen koulutustukihanke, sovelletaan erityiskoulutukseen sovellettavaa tuen intensiteettiä 2 kohdan mukaisesti. 5. Merenkulkualan koulutukseen myönnettävän tuen intensiteetti saa olla 100 prosenttia riippumatta siitä, onko koulutushanke erityis- vai yleiskoulutusta, jos seuraavat edellytykset täyttyvät: - koulutettava ei saa olla miehistön varsinainen jäsen, vaan hänen on oltava aluksella varsinaisen miehistön lisäksi, ja - koulutus on toteutettava yhteisön rekisterissä olevissa aluksissa. 6. Koulutusalan hankkeen tukikelpoisia kustannuksia ovat: a) kouluttajien henkilöstökustannukset; b) kouluttajien ja koulutettavien matkakulut; c) muut juoksevat kulut, kuten tarvikkeista johtuvat kulut jne.; d) poistot koneista ja kalustosta siinä laajuudessa kuin niitä käytetään yksinomaan koulutushankkeessa; e) koulutushankkeen opastus- ja neuvontapalvelukustannukset; f) koulutushankkeisiin osallistuvista aiheutuvat henkilöstökustannukset a-e alakohdissa esitettyjen muiden tukikelpoisten kustannusten määrään asti. Ainoastaan voidaan ottaa huomioon ne tunnit, joiden aikana työntekijät todella osallistuvat koulutukseen, sen jälkeen kun niistä on vähennetty tuotantotunnit tai niitä vastaavat tunnit. Tukikelpoiset kustannukset on osoitettava asiakirjoilla, niiden on oltava avoimia, ja ne on jaoteltava eri alamomentteihin. 5 artikla Suuret yksittäiset tuet Edellä 4 artiklassa säädettyä poikkeusta ei sovelleta, jos yksittäiseen koulutusalan tukihankkeeseen myönnetty tuki ylittää 1 miljoonaa euroa. 6 artikla Tuen kasautuminen 1. Edellä 4 ja 5 artiklassa vahvistettuja tuen enimmäismääriä sovelletaan riippumatta siitä, rahoitetaanko hankkeelle annettu tuki kokonaisuudessaan valtion varoista vai rahoittaako yhteisö sitä osittain. 2. Tuki, jolle myönnetään poikkeus tällä asetuksella, ei saa kasautua muun perustamissopimuksen 87 artiklan 1 kohdassa tarkoitettujen valtiontukien tai muun yhteisön rahoituksen kanssa, jos tällainen kasautumuinen johtaa tässä asetuksessa vahvistetun tuen intensiteetin ylittymiseen. 7 artikla Avoimuus ja seuranta 1. Jäsenvaltioiden on täytäntöönpannessaan tukiohjelman tai myöntäessään tukiohjelmiin sisältymätöntä yksittäistä tukea, jolle myönnetään poikkeus tällä asetuksella, toimitettava komissiolle täytäntöönpanosta 10 työpäivän kuluessa Euroopan yhteisöjen virallisessa lehdessä julkaisemista varten tiivistelmä tällaista tukiohjelmaa tai yksittäistä tukea koskevista tiedoista liitteessä II vahvistetun kaavan mukaan. 2. Jäsenvaltioiden on säilytettävä yksityiskohtaiset asiakirjat tämän asetuksen nojalla poikkeuksen saaneista tukiohjelmista, tällaisista ohjelmista myönnetyistä yksittäisistä tuista ja tämän asetuksen nojalla poikkeuksen saaneista yksittäisistä tuista, jotka eivät sisälly voimassa oleviin tukiohjelmiin. Näiden asiakirjojen on sisällettävä kaikki tarvittavat tiedot sen osoittamiseksi, että tässä asetuksessa vahvistetut edellytykset poikkeuksen myöntämiselle täytetään. Jäsenvaltioiden on säilytettävä yksittäistä tukea koskevat asiakirjat kymmenen vuoden ajan tuen myöntämispäivästä ja tukiohjelmia koskevat asiakirjat kymmenen vuoden ajan siitä päivästä, jolloin viimeinen yksittäinen tuki on myönnetty ohjelmasta. Kirjallisesta pyynnöstä asianomaisen jäsenvaltion on toimitettava komissiolle 20 työpäivän kuluessa tai pyynnössä mahdollisesti vahvistetun pidemmän ajan kuluessa kaikki tiedot, joita komissio pitää tarpeellisina sen arvioimiseksi, onko tämän asetuksen edellytyksiä noudatettu. 3. Jäsenvaltioiden on laadittava kertomus tämän asetuksen soveltamisesta jokaisen kokonaisen tai osittaisen kalenterivuoden ajalta, jona sitä sovelletaan, liitteessä III vahvistetun kaavan mukaisesti ja myös sähköisessä muodossa. Jäsenvaltioiden on toimitettava kertomus viimeistään kolmen kuukauden kuluttua sen ajanjakson päättymisestä, jota kertomus koskee. Yleiskoulutukseksi ilmoitetuille hankkeille myönnettyjen tukien osalta kertomuksessa on todennettava asiakirjoin, että kyseinen koulutus on yleiskoulutusta. 8 artikla Voimaantulo ja voimassaoloaika 1. Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Se on voimassa viisi vuotta. 2. Tämän asetuksen voimassaoloajan päätyttyä sen nojalla poikkeuksen saaneisiin tukiohjelmiin sovelletaan edelleen poikkeusta kuuden kuukauden siirtymäkauden ajan. Tämä asetus on kaikilta osiltaan velvoittava, ja sitä sovelletaan sellaisenaan kaikkiin jäsenvaltioihin. Tehty Brysselissä ... Komission puolesta ... Komission jäsen (1) EYVL L 142, 14.5.1998, s. 1. (2) EYVL C 89, 28.3.2000, s. 8. (3) EYVL C 343, 11.11.1998, s. 10. (4) EYVL L 107, 30.4.1996, s. 4. LIITE I Pienten ja keskisuurten yritysten määritelmä (ote pienten ja keskisuurten yritysten määritelmästä 3 päivänä huhtikuuta 1996 annetusta komission suosituksesta (EYVL L 107, 30.4.1996, s. 4)) 1 artikla 1. Pienet ja keskisuuret yritykset, jäljempänä "pk-yritykset", määritellään yrityksiksi, - joiden palveluksessa on vähemmän kuin 250 työntekijää, - joiden - joko vuosiliikevaihto on enintään 40 miljoonaa ecua - tai taseen loppusumma on enintään 27 miljoonaa ecua, - ja joka täyttää 3 kohdassa määritellyn perusteen riippumattomuudesta. 2. Kun on tarpeen tehdä ero pienten ja keskisuurten yritysten välillä, "pieni yritys" määritellään yritykseksi - jonka palveluksessa on vähemmän kuin 50 työntekijää, - jonka - joko vuosiliikevaihto on enintään 7 miljoonaa ecua - tai taseen loppusumma on enintään 5 miljoonaa ecua, - ja joka täyttää 3 kohdassa määritellyn perusteen riippumattomuudesta. 3. Riippumattomia yrityksiä ovat ne yritykset, joiden pääomasta tai äänivaltaisista osakkeista 25 prosenttia tai enemmän ei ole yhden sellaisen yrityksen omistuksessa tai sellaisten yritysten yhteisomistuksessa, joihin ei voida soveltaa tilanteen mukaan joko pk-yrityksen tai pienen yrityksen määritelmää. Tämä kynnysarvo voidaan ylittää kahdessa seuraavassa tapauksessa: - jos yritys on julkisten sijoitusyhtiöiden, riskipääomayhtiöiden tai sijoittavien laitosten omistuksessa edellyttäen, että nämä eivät yksin tai yhdessä valvo yritystä, - jos yrityksen pääoma on jakautunut siten, että sen omistuksen määrittäminen ei ole mahdollista, ja jos yritys vakuuttaa voivansa täydellä syyllä olettaa, ettei 25 prosentin suuruinen tai suurempi osuus yrityksestä ole yhden sellaisen yrityksen omistuksessa tai sellaisten yritysten yhteisomistuksessa, joihin ei voida soveltaa tilanteen mukaan joko pk-yrityksen tai pienen yrityksen määritelmää. 4. Laskettaessa 1 ja 2 kohdassa tarkoitettuja kynnysarvoja on siten tarpeen laskea yhteen asiaankuuluvat luvut kyseisen yrityksen ja kaikkien sen suoraan tai epäsuorasti 25 prosentin suuruisen tai suuremman pääoma- tai äänimääräosuuden perusteella hallitsemien yritysten osalta. 5. Kun on tarpeen tehdä ero mikroyritysten ja muiden pk-yritysten välillä, mikroyritykset määritellään yrityksiksi, joiden palveluksessa on vähemmän kuin 10 työntekijää. 6. Kun yritys tilinpäätöksen päivämääränä ylittää tai alittaa henkilöstömäärää koskevat kynnykset tai rahamääräiset ylärajat, yrityksen olisi saatava tai menetettävä pk-yrityksen, keskisuuren yrityksen, pienen yrityksen tai mikroyrityksen asema ainoastaan siinä tapauksessa, että ylitys tai alitus toistuu kahden peräkkäisen tilivuoden aikana. 7. Henkilöstön enimmäismäärä vastaa vuosityöyksiköiden (VTY) määrää, toisin sanoen kokopäiväisten työntekijöiden määrää yhden vuoden aikana, jolloin osa-aikaiset ja kausityöntekijät vastaavat VTY:n osia. Viitteenä käytettävä vuosi on viimeisin hyväksytty tilivuosi. 8. Liikevaihdon ja taseen loppusumman osalta kynnykset koskevat viimeisintä hyväksyttyä tilivuotta. Sellaisten vastikään perustettujen yritysten osalta, joiden kirjanpitoa ei vielä ole hyväksytty, kynnykset on määritettävä tilivuoden kuluessa tehdyn luotettavan arvion perusteella. LIITE II Kaava, jonka mukaan on toimitettava tiivistelmä kaikista tämän asetuksen nojalla käyttöönotetuista tukiohjelmista tai myönnetyistä tukiohjelmiin sisältymättömistä yksittäisistä tuista >PIC FILE= "C_2000089FI.001302.EPS"> LIITE III Komissiolle toimitettavan määräaikaiskertomuksen kaava EY:n perustamissopimuksen mukaista voimassa olevaa valtiontukea sekä Maailman kauppajärjestön tukia ja tasoitustulleja koskevan sopimuksen mukaista tukea koskevan vuosikertomuksen yhteinen kaava PERUSTELUT Jäsenvaltioita neuvotaan käyttämään näitä kaavoja EY:n perustamissopimuksen 88 artiklan 1 kohdassa ja neuvoston asetuksen (EY) N:o 994/98 nojalla annetuissa ryhmäpoikkeusasetuksissa tarkoitetun ilmoitusvelvollisuutensa täyttämiseen. Kaavat on sopeutettu näitä kahta velvollisuutta vastaaviksi ja ne korvaavat kirjeellä 22 päivältä helmikuuta 1994 jäsenvaltioille lähetetyn kaavan. Maailman kauppajärjestön (WTO) tukia ja tasoitustulleja koskevan sopimuksen 25 artiklassa asetetun ilmoitusvelvollisuuden osalta on käytettävä edelleen WTO:n hyväksymiä lomakkeita. Kertomukset olisi toimitettava myös sähköisessä muodossa. Voimassa oleva valtiontuki ja poikkeuksen saaneet tukiohjelmat Yksinomaan komissiolle tarkoitetut tiedot voimassaolevasta valtiontuesta ja poikkeuksen saaneista tukiohjelmista sisältyvät yhteisen kaavan A osaan. Tämä osa voidaan täyttää millä tahansa Euroopan unionin virallisella kielellä. Tukia ja tasoitustulleja koskeva sopimus Tukia ja tasoitustulleja koskevan sopimuksen 25 artiklan nojalla vaaditut tiedot, joista lähetetään jäsenvaltioiden puolesta jäljennös WTO:lle, sisältyvät yhteisen mallin B osaan. Tämä osa on täytettävä jollakin WTO:n virallisista kielistä, eli englanniksi, ranskaksi tai espanjaksi. A OSA: EY:n perustamissopimuksen 88 artiklan 1 kohdan nojalla vaaditut tiedot tukiohjelmasta (A osaan sisältyviä tietoja ei toimiteta WTO:lle ja se voidaan täyttää millä tahansa Euroopan unionin virallisella kielellä) A.1. YKSITYISKOHTAISEN VUOSIKERTOMUKSEN KAAVA (ei sovelleta) A.2. KAAVA YKSINKERTAISTETUSTA VUOSIKERTOMUKSESTA, JOKA ON TOIMITETTAVA KAIKISTA VOIMASSA OLEVISTA TUKIOHJELMISTA, JOITA EI OLE ILMOITETTU A.1 KOHDAN NOJALLA JA KAIKISTA POIKKEUKSEN SAANEISTA TUKIOHJELMISTA Nopeutetun hyväksymismenettelyn piiriin kuuluvien uusien tukiohjelmien tai sellaisten tukiohjelmien osalta, joiden vuositalousarvio ei ylitä 5 miljoonaa euroa, annetaan vain 1, 2.1, 2.2.1 ja 2.2.2 kohdassa vaaditut tiedot (yksinkertaistettu kertomus). 1. Tukiohjelman nimike alkukielellä 2. Tukiohjelmaan liittyvät kustannukset Jokaisesta tukiohjelmaan liittyvästä tukitoimenpiteestä (esimerkiksi avustus, halpakorkoinen laina, takaus) on toimitettava erilliset tiedot. Tietoja on toimitettava myös kustannuksista tai maksusitoumuksista, tulon menetyksistä ja muista tuen myöntämiseen liittyvistä taloudellisista seikoista (esimerkiksi laina-aika, korkotuki, maksamaton osuus lainasta vähennettynä perityillä määrillä, maksamaton osuus takauksista vähennettynä takauspalkkiolla ja perityillä määrillä). Poikkeuksen saaneen yleisen koulutustuen osalta on toimitettava todisteita siitä, että koulutus voidaan luokitella luonteeltaan yleiseksi. Nämä kustannuksia kuvaavat tiedot on toimitettava seuraavasti: 2.1. Vuoden n osalta toimitetaan kustannusarvio tai arvio verotulojen menetyksestä 2.2. Vuoden n-1 osalta ilmoitetaan: 2.2.1. Annettujen maksusitoumusten arvo tai arvio verotulojen menetyksestä uusien tukihankkeiden osalta ja toteutuneet maksut uusien ja nykyisten hankkeiden osalta. 2.2.2. Uusien tuensaajien ja uusien tukihankkeiden määrä sekä arvio luotujen tai säilytettyjen työpaikkojen määrästä. 2.2.3. (ei sovelleta) 2.2.4. (ei sovelleta) 3. Vuoden aikana tehdyt (hallinnolliset tai muut) muutokset.